Man gevonnis ná 13-jarige se verkragtingArgieffoto ŉ 42-jarige man is Donderdag in die Empangeni-streekshof gevonnis in verband met die verkragting van ŉ 13-jarige seun. Mandlakayise Mkhwanazi is tot 15 jaar tronkstraf gevonnis. Hy het die tiener in 2015 na ŉ winkel toe gestuur en toe hy teruggekom het, het hy die seun in sy kamer ingedwing en hom verkrag. Hy het gedreig om die tiener te vermoor indien hy dit sou aanmeld. “Die slagoffer het stilgebly totdat hy siek geword en sy ma daarvan vertel het,” het kapt. Nqobile Gwala, woordvoerder van die polisie in KwaZulu-Natal, gesê. “Die saak is by die Empangeni-polisiestasie aangemeld en Mkhwanazi is op 9 Augustus 2015 in hegtenis geneem in verband met die verkragting.” Mkhwanazi het ŉ paar keer in die hof verskyn voor sy skuldigbevinding en vonnisoplegging. Genl.maj. Bhekinkosi Langa, waarnemende provinsiale polisiekommissaris, het die beamptes geloof vir die suksesvolle vervolging van die oortreder. “Ons kinders is die toekoms van die land en hulle moet beskerm word teen mense wat hulle mishandel. Ons lede sal kinders steeds leer van hul regte en ons doen ook ŉ beroep op ouers om hul kinders in te lig.”